
Høringsuttalelse til kongelig resolusjon om organisasjonsplan for redningstjenesten

Det vises til høring til forslag til ny kongelig resolusjon om organisasjonsplan for redningstjenesten. Høringen inneholder også forslag til oppdatert organisasjonskart for hovedredningssentral og lokal redningssentral. Høringsfristen er 20. mars 2015.

KS Bedrift oppfatter at det er mye positivt i det som er fremlagt i den kongelige resolusjonen, og vi slutter oss i hovedsak til forslaget. Vi ser det som spesielt positivt at samvirke nevnes uttrykkelig flere steder i forslaget, samtidig stiller vi spørsmål ved at brann- og redningstjenesten ikke er en dokumentert del av dette. 

I det følgende vil vi kommentere noe forhold som vi mener er kritiske og viktige å ta hensyn til.
. 
Punkt 2-2 Redningsledelsen
Vi registrerer at tidligere forslag om at kommunenes brann- og redningstjeneste må være representert i redningsledelsen ved HRS ikke er tatt til følge av departementet. Samtidig ser vi at Luftfartstilsynet er tatt inn, da de i følge høringsnotatet fyller en viktig funksjon mellom hendelser. 

Kommunenes brann- og redningstjeneste er til stede i alle landets kommuner, og har i dag en rekke flere redningsoppdrag enn bare få år tilbake. KS Bedrift mener at det er viktig å ha representanter for brann- og redningstjenesten med i redningsledelse ved HRS, både i aksjon og mellom hendelser. Dette vil styrke både operasjonelle forhold under hendelser, og de forberedelser som HRS uansett skal gjøre. 

Direktoratet for samfunnssikkerhet og beredskap (DSB) er i forslaget tatt inn som medlem av redningsledelsen, DSB må i denne sammenheng ses på samme måte som POD. POD er ikke representert i redningsledelsen, Politimesteren har fått et selvstendig ansvar. Politimesterne med ansvar for Bodø og Sola leder de to Hovedredningssentralene på grunn av sin geografiske plassering. På samme måte må også brann- og redningstjenesten med ansvar for Bodø og Sola være representert i redningsledelsen. 

Dersom en velger at DSB skal være en del av redningsledelsen ved HRS, må kommunenes brann- og redningstjeneste komme i tillegg, eventuelt må DSB komme i tillegg til brann- og redningstjenesten.

Dersom brann- og redningstjenesten blir representert i redningsledelsen vil dette styrke det operative og planmessige opp mot:
· Brann i skip der brannvesenets RITS-grupper kan settes inn i oppdraget
· Store kjemikalieulykker
· Fare for eksplosjoner
· Gasslekkasjer
· Operativ kunnskap om landets største redningsressurs
Forslaget til kongelig resolusjon vektlegger samvirkeprinsippet, og i høringsnotatet fremkommer det at man tar sikte på en oppdatering som er i tråd med gjeldende praksis. 

Vi mener at forslaget ikke tar hensyn til de store endringene som har skjedd i de største brann- og redningstjenestene i landet. Brannstudien åpner for større brannregioner, noe som igjen tilsier økt kompetanse over tid. Brann- og redningstjenesten erfarer at HRS benytter deres kompetanse under redningsoppdrag (eks. når Hurtigruta brant i Ålesund), men med det nye forslaget er de ikke en del av den kontinuerlige planleggingen. Det er uforståelig for oss at man velger å utelate en så stor del av Norges kapasitet fra den strategiske ledelsen.

Både Salten Brann IKS og Rogaland brann og redning IKS er store, spesialiserte og kompetente organisasjoner som kan bidra både i og mellom operasjoner. 

Punkt 2-5 Rådgivere
KS Bedrift er av den oppfatning at HRS bør være pålagt å kalle inn rådgivere fra brann- og redningstjenesten når de kaller ut RITS-mannskaper til oppdrag. 

Punkt 3-4 Redningsledelsen
Kapittel 3 i forslaget omhandler de lokale redningssentralene (LRS), og under punkt 3-4 beskrives redningsledelsen ved LRS. For å skape et tydeligere skille mellom redningsledelsen ved LRS og redningsledelsen ved HRS, bør redningsledelsen ved LRS gjennomgående benevnes som lokal redningsledelse. 

Punkt 4-1 Planverk og øvelser
Brann- og redningstjenesten er representert i alle landets kommuner, dersom vi skal ha et godt planverk må brann- og redningstjenesten også trekkes inn i planleggingen, både lokalt og sentralt. Hovedredningssentralene og de lokale redningssentralene må få sitt planverk gjennomgått av brann- og redningstjenesten.
 
Forslag til organisasjonskart
I forslaget til oppdatert organisasjonskart er ikke Luftfartstilsynet tegnet inn under redningsledelsen ved HRS, dette til tross for at de i resolusjonens punkt 2-2 er tatt inn som fast medlem av redningsledelsen. Vi mener også at organisasjonskartet vil gjenspeile teksten i resolusjonen bedre dersom betegnelsen helse erstattes med fylkeslegen.

Når det gjelder redningsledelsen ved lokal redningssentral i organisasjonskartet ville vi foretrukket at man i stedet for brannvesen heller benyttet betegnelsen brann- og redning.

